Here is a page extracted from Wikipedia that may contain CSS, HTML, and a lot of unformatted text.

Title: Chubo
Content: O chugo u chubo (d'o latín <IUGUM) ye un aparello de madera que, meyant una traviesa mantiene chuntos dos animals de tiro, como machos u bueis, con l'obchectivo d'aproveitar a suya fuerza en fayenas como aladrar a tierra, estibar os carros u altros quefers en os que siga menester. Os animals chuntos con un chubo se diz que son «chunitos» (v. chunir~chunyir), y forman una «chunta».

O vocable «chugo» viene dreitament d'o latín <iugum, que ye una parola de radiz indoeuropea, emparentada con o sanscrito yug que significa «unión» y ha dau orichen a la parola «yoga». A forma «chugo» d'o nombre la trobamos en aragonés belsetán, en chistabín y atros parlaches de las vals de Sobrarbe, como Tella y a Val de Vio. En Ribagorza y en a val d'Echo s'ha documentau como coexiste con a forma «chubo». En atros muitos puestos nomás se documenta la forma «chubo», como pasa en Aragüés de lo Puerto y en os lugars por o calcil de Penya Montanyesa.

Emplego y formas diferents 

Os chubos emplegatos con equins u bovins son diferents. Estas diferencias se deben a la forma anatomica de cada especie, en as que cal aproveitar os puntos d'aplome d'o cuello u d'os cuartos debanters ta fer a tracción.

Os bovins, de normal bueis, per l'anatomía mas estreita d'os suyos cuartos debanters, y lo feito que gosan levar o cuello mas abaixato que los machos, amenistan que ta estibar de l'aladro cuan i son puestos en chunta, leven o chubo ligato a os cuernos, por cuenta d'estar posato dreitament a l'alto d'a collera como se fa con as mulas.

En o caso d'as mulas y d'altros equins, a posición d'o suyo cuello ye mas alto y por l'amplaria d'os suyos huembros ye prou mes fácil entrascar lo chubo contra os cuartos debanters de l'animal, de normal fendo servir una collera que, por estar mas blanda que a madera de l'instrumento, fa que l'animal no tome mal en fer esfuerzos.
.

Vocabulario 

Os animals quen son chuntos dentro d'un chugo se diz que forman una chunta. A correya que s'emplega pa ligar-los con o chugo ye la chunidera.

En Ribagorza y Sobrarbe s'emplega por lo regular o verbo chunyir pa l'acción de meter a dos animals en un chugo, que alavez se diz que son chunitos u chunius. Asinas se documenta en baixa Ribagorza, Baixo Penyas y en Bielsa, por meter bels eixemplos: Ya has chunyito a es bueis?, Se chunyen y comenzamos, etc. En atras zonas, como en a val d'Echo, se conoixe o verbo como chunir.

En aragonés chistabín o chugo que se pilla os animals con un collar se diz chugo de canaula, pero lo chugo d'os bueis, que se liga contra os cuernos d'os animals, se diz chugo de toza.

En a Buerda, o chubero ye o pastor que s'ocupa de cosirar os bueis. En esta localidat a parola que s'emplega pa denominar a este aparello ye chubo y no chugo.

Referencias

Se veiga tamién 

Trasca.
Aladro.
Timón.

Vinclos externos 

Ferramientas agricolas